b"\n_START_ARTICLE_\nCarrer de la Font de la Salut\n_START_SECTION_\nDescripci\xc3\xb3\n_START_PARAGRAPH_\nSituat al barri de Remolins, comunica el carrer de Gentildones i la part posterior del parc d'en Porcar, al mateix temps que enlla\xc3\xa7a tamb\xc3\xa9 amb la pla\xc3\xa7a de la Immaculada a trav\xc3\xa9s de la travessia de la Font de la Salut. T\xc3\xa9 uns 3 metres d'ample i un tra\xc3\xa7at recte. S'eixampla a l'al\xc3\xa7ada de la travessia, encara que possiblement es tracta d'una modificaci\xc3\xb3 moderna, ja que l'angle de la casa n\xc3\xbamero 11-13 demostra que anteriorment continuaven les construccions al mateix nivell de fa\xc3\xa7ana, i al sector ampliat hi corresponen nom\xc3\xa9s parts posteriors d'habitatges. Se'n destaquen les cases 11-13 i la 6-8, perqu\xc3\xa8 mantenen for\xc3\xa7a l'estructura original i l'aparen\xc3\xa7a de la fa\xc3\xa7ana. En general s\xc3\xb3n totes de dos o tres pisos, i l'amplada de les fa\xc3\xa7anes oscil\xc2\xb7la entre els 4 i els 12 metres. La banda est t\xc3\xa9 les construccions molt m\xc3\xa9s refetes.\n_START_SECTION_\nHist\xc3\xb2ria\n_START_PARAGRAPH_\nForma part del que antigament era barri jueu i en conserva el tra\xc3\xa7at original. Les construccions s\xc3\xb3n totes del segle XIX o comen\xc3\xa7ament del XX, del tipus popular pobre, com passa als carrers propers."